ኮሚሽኑ በበልግ አብቃይና አርብቶ አደር አካባቢዎች የምግብ ዋስትና ጥናት ሊያካሄድ ነው
የብሔራዊ የአደጋ  ስጋት ስራ አመራር ኮሚሽን በበልግ አብቃይና አርብቶ አደር አካባቢዎች የምግብ ዋስትና ጥናት ሊያካሄድ ነው፡፡ጥናቱ በዘንድሮ የበጀት ዓመት ከግንቦት 24 ጀምሮ በበልግ ሰብል አብቃይ አካባቢዎች ለ15   ቀናት የሚቆይ ጥናት የሚካሄድ ሲሆን በአርብቶ አደር አካባቢዎች ለ21 ቀናት ጥናቱ  እንደሚከናወን ተገልጿል ፡፡የጥናቱ ዓላማ የአካባቢዎቹን የበልግ ዝናብ አፈጻጸም፣የሰብልና የእንስሳት  ልማት ሂደትና የምርት ሁኔታን መገምገም መሆኑን ኮሚሽኑ ለዋሚኮ በላከው መግለጫ አመልክቷል ፡፡በተጨማሪም  በህብረተሰቡ የምግብ ዋስትና ሁኔታ ላይ ያሳደረውን ተፅዕኖ፣በመገምገም ከመጪው ሐምሌ ወር ጀምሮ ለስድስት ወራት የሚያስፈልገውን የምግብና ምግብ ነክ ያልሆኑ አቅርቦት ለመለየት እንዲቻል  ነው ጥናቱ ያስፈለገው ፡፡ በጥናቱም ከተባበሩት መንግስታት ድርጅትና ዓለም አቀፍ መንግስታዊ ካልሆኑ ድርጅቶች የተወጣጡ ባለሙያዎችን ጨምሮ የሚንስቴር መሥሪያ ቤቶች፣ የክልል ሴክተር ቢሮዎች ተወካዮችን ያካተተ በ19 ቡድኖች የተደራጀና 220 ባለሙያዎችን እንደሚያሳትፉ ታውቋል፡፡